Gedagte vir die dag: Die goeie stryd | Maroela Media
Maar jy, man van God, moet van hierdie dinge af wegvlug. Streef na opregtheid, toewyding aan God, geloof, liefde, volharding, minsaamheid. (1 Timoteus 6:11)
Paulus het Timoteus tydens sy tweede sendingreis in Listra ontmoet. Hy was 'n gelowige jongman wat toe saam met Paulus vertrek het. Hulle het goed klaargekom en Paulus het hom in Efese agtergelaat om na die gemeente daar om te sien. Paulus waarsku hom in sy brief teen dwaalleringe en wêreldse rykdom en eer. Die twee Timoteus-briewe en die een aan Titus word herderlike of pastorale briewe genoem. Twee jong leiers word hier van raad bedien deur 'n ervare geestelike leier. Gemeenteorganisasie wat voorskrifte insluit oor die aanstelling van ouderlinge en diakens, voorbiddingaksies en die inhoud van die prediking word deeglik uiteengesit tesame met raad oor hul persoonlike geloofslewe.
Lees gerus hierdie briewe indien jy die leiding gaan neem by een of ander diensaksie in jou gemeente. Paulus waarsku teen dwaalleringe en die onnodige gekibbel oor strydvrae. Hy vermaan Timoteus ook om nie toe te gee aan die versoekings wat gelowiges van koers af kan ruk nie. Hy moet daarna streef om in gehoorsaamheid aan Jesus sy opdragte stiptelik en getrou uit te voer tot die dag dat Jesus weer sy verskyning sal maak.
Soos Timoteus wag ek en jy ook op daardie dag en soos Timoteus streef ons na die eienskappe wat ons gereed sal maak om Jesus te ontmoet – opregtheid, toewyding aan God, geloof, liefde, volharding en minsaamheid.
Troue Herder, dis so duidelik wat U van ons verwag. Ons wil gehoorsaam wees en U getrou volg, maar soms loop ons ons vas in 'n wildernis van dorings en dissels. Kom haal ons asseblief, elke keer.